《闻内舍榜将至》
宋代·冯山

元丰内舍初公选，开宝中秋定试期。四海诸生趋盛集，一朝新议破群疑。

人传学榜才张后，驿递家音未到时。莫怪虚名随分喜，文章门户欲支持。

作者简介：宋普州安岳人，字允南。初名献能。时称鸿硕先生。嘉祐二年进士。熙宁末，为秘书丞、通判梓州。邓绾荐为台官，不就，退居二十年。后范祖禹荐于朝，官终祠部郎中。有《春秋通解》、《冯安岳集》。